”Kansalaisaloitteen aktiivimallista tehnyt pitkäaikaistyötön Martin-Eric Racine on elävä esimerkki sosiaaliturvajärjestelmän epäonnistumisesta. Hän on itse kertonut, että hänen ei kannata mennä töihin alle 2600e/kk palkalla. Ja että jos hän ottaa tilapäistä työtä vastaan, lähes koko ansiotulo leikataan toimeentulotuesta. Lisäksi työstä aiheutuvia kuluja ei korvata ja työhön menosta aiheutuu merkittävä byrokratia.”

”Nykyjärjestelmä antaa siis yksinäiselle mieshenkilölle 2600 euron työtuloa vastaavan tulon vastikkeetta.”

Näin höykyttää Kimmo Sasi aktiivimallin kumoamista vaativan kansalaisaloitteen tekijää tämän päivän Verkkouutisissa. Tämän kokoomuksen äänenkannattajan juttu on jatkoa lehden viime lauantaina aloittamalle henkilökohtaiselle hyökkäykselle.

Näin matalamielinen käytös kertoo kokoomuksessa vallitsevasta paniikista ja puolueen osoittamasta kaikkien kansalaisaloitteen allekirjoittaneiden halveksunnasta. Meitä näkyy olevan lähes 96 000. Sen lisäksi Sasi syyllistyy totuuden vääristelyyn ja mahdolliseen kunnianloukkaukseen ruotiessaan aloitteen tekijän elämäntilannetta ja tehden hänestä liian hyvän sosiaaliturvan mannekiinin. Tällainen asenne kertoo myös sokeudesta jokaisen työttömän yksilölliselle elämäntilanteelle.

Martin-Éric Racine on itse kertonut omasta tilanteestaan jo viime toukokuussa Kirkko ja Kaupunki-lehdelle. Jutusta selviää, että hän menetti hyvin palkatun työnsä eikä ole löytänyt uutta. Tilannetta pahensivat työssäoloaikana otetut velat, joita hän ei pystynyt maksamaan. Luottohäiriömerkintä estää asunnon vaihtamisen ja yleensä myös työpaikan saamisen. Hän on pysyvästi toimeentulotuella, ja joka ikinen tilapäinen työkeikka leikkaisi tukea ansaitun palkan verran. Keikoista saatava palkka puolestaan viivästyttäisi työmarkkinatuen maksamista, sillä ansiotuloista on tehtävä tiliä Kelalle, ja selvityksen käsitteleminen kestää. Racine on jumissa.

Sasi ja Verkkouutiset näkevät Racinen tilanteen liian hyvänä sosiaaliturvana. Kokoomuksen ainoa keino on leikata lisää sosiaaliturvaa, jotta tilanne muuttuisi vielä pahemmaksi. Minä näen sen myös sosiaaliturvan epäonnistumisena, mutta minun mielestäni asia ei korjaannu leikkaamalla tukea, vaan tuen pitäisi voida kyetä joustamaan yksilöllisesti.

Racinen elämäntilanne ei kuitenkaan ole tässä aloitteessa millään tavalla oleellinen muiden kuin aktiivimallia kannattavien poliitikkojen ja heidän vasalliensa mielestä. He näkevät oikeaksi teilata yhden henkilön varoitukseksi kaikille muille vastaan pullikoijille. Sitähän kokoomuksen puoluetoimiston mediavastaava yritti tehdä minulle, mutta onnistui vain tekemään itsensä naurunalaiseksi.

Tällainen ”journalismi” ei poikkea enää millään tavalla roskajulkaisu MV:n jutuista. Sääliksi käy niitä, jotka nielevät nämä jutut kritiikittä.